b'\n_START_ARTICLE_\nRungholt\n_START_PARAGRAPH_\nRungholt var en frisisk handelsby p\xc3\xa5 den nordfrisiske \xc3\xb8yen Strand i Vadehavet i det danske hertugd\xc3\xb8mme Slesvig. Byen eksisterte frem til 1362, hvor den ble tatt av stormfloden.\n_START_SECTION_\nDen store drukningen\n_START_PARAGRAPH_\nByen er nevnt i et dokument fra 1345 og var etter datidens forhold velhavende og kjent som for sitt blomstrende handelsliv, sitt fine salt og for sin hvalfangst. Med et par tusen innbyggere, var den den viktigste lokalitet i Edoms Herred, men omr\xc3\xa5det forsvant nesten helt ved stormfloden i 1362 \xe2\x80\x93 den st\xc3\xb8rste naturkatastrofe i Danmarkshistorien. _NEWLINE_Natten til den 16. januar 1362 bl\xc3\xa5ste det opp til en voldsom storm. Isen krakelerte og forvandlet seg til \xc3\xb8deleggende klumper som med stor kraft slo inn mot de skr\xc3\xb8pelige dikene, som dermed brast. Store mengder vann fosset inn og forvandlet kirker, g\xc3\xa5rder og stallbygninger til murbrokker og pinneved. Tilsvarende katastrofer oppsto fra R\xc3\xb8m\xc3\xb8 i nord til Elben i syd. Et sted mellom 10 og 30 000 mennesker omkom, og katastrofen ble derfor d\xc3\xb8pt Den store manddrukning. Det som sto tilbake av omr\xc3\xa5det ved Rungholt, forsvant ved stormfloden i 1634._NEWLINE_Undergangen ble tidlig sett p\xc3\xa5 som Guds straff over et syndig sted, men pesten i 1350 har formentlig gjort et kraftig innhugg i befolkningen og medvirket til at det manglet folk til \xc3\xa5 vedlikeholde dikene.\n_START_SECTION_\nGjenoppdagelsen\n_START_PARAGRAPH_\nI de f\xc3\xb8lgende \xc3\xa5rhundrer ble minnet om Rungholt mere uklart. Sagnet ble lenge betraktet som en legende p\xc3\xa5 lik linje med historiene om det tapte Atlantis. Men i 1920 \xe2\x80\x93 og 30\xc3\xa5rene avsl\xc3\xb8rte tidevannet i Vadehavet rester av gravh\xc3\xb8yer og bygninger. En handelsavtale mellom Hamburg og Ringholt, datert mai 1361 ga ytterligere bevis p\xc3\xa5 byens eksistens. I dag kan det, ved hjelp av gamle kart og geologiske unders\xc3\xb8kelser fastsl\xc3\xa5s, at datidens kystlinje l\xc3\xa5 helt opp til 40 km lengre mot vest enn den gj\xc3\xb8r i dag. Det er dog flere divergerende teorier i Rungholtforskningen om hvor byen n\xc3\xb8yaktig har ligget, og om hvilke funn som stammer fra byen. _NEWLINE_Etnologen Hans-Peter Duerr arrangerte fra 1994, som professor ved universitetet i Bremen, flere ekskursjoner med sine studerende i omr\xc3\xa5det. De fant keramikk, mynter, smykkesten og sogar rester av et skip fra Kreta. Duerr har utviklet en teori som hevder at Rungholt var et handelssentrum allerede i antikken. _NEWLINE_Arkeologer fors\xc3\xb8ker \xc3\xa5 kartlegge byen blant annet ved hjelp av gps-teknikk. Men det m\xc3\xa5 ikke graves, da byen befinner seg p\xc3\xa5 bunnen av Vadehavet, som er en del av verdens naturarv. _NEWLINE_En utstilling om Rungholt kan ses i Husum frem til januar 2017.'